Янэплъэгъу рагъэкIыхэрэп | Адыгэ Макъ\nУрысые интернет Iофтхьабзэу «Урысыер, зипхыхь!» зыфиIорэм къыдыхэлъытагъэу Мыекъуапэ игъогу инспекторхэр щыIэныгъэм чIыпIэ къин ригъэуцогъэ кIэлэцIыкIухэм аIукIагъэх.\nЗыныбжь имыкъугъэхэр гъогу-транспорт хъугъэ-шIагъэхэу зыхафэхэрэр зыфэдэхэр инспекторхэм къафаIотагъ. Хэбзэукъоныгъэу зэрахьэхэрэр ыкIи ащкIэ пшъэдэкIыжьэу арагъэхьырэмкIи щысэхэр къафахьыгъэх. Джащ фэдэу агу къыгъэкIыжьыгъэхэм ащыщ лъэсрыкIохэу гъогум тетхэми, пассажирэу машинэм исхэми зэрэзекIонхэ фаер.\nАнахьэу анаIэ зытырагъэтыгъэр щынэгъончъагъэм ибгырыпх ыкIи нэфынэр къэзытырэ пкъыгъохэр зэрэбгъэфедэнхэ фаер ары.\nЗыныбжь имыкъугъэхэр охътэ гъэнэфагъэкIэ зыщаIыгъхэ гупчэм (ЦВСНП) чIэсхэм Iофтхьабзэр окIофэ джэгукIэ зэфэшъхьафхэр, викторинэхэр афызэхащагъэх. Автомобильхэр зэрыкIохэрэ гъогур щынэгъончъэу зэрэзэпыпчыщтыр агу къагъэкIыжьыгъ. ГъогурыкIоным ишапхъэхэм афэгъэхьыгъэ упчIэхэм яджэуапхэр инспекторхэм аратыжьыгъэх.\nЯгупсэхэм анаIэ зытемыт кIэлэцIыкIухэмкIэ мыщ фэдэ сыхьатхэм мэхьанэшхо яI. Ахэм яшъэф цIыкIухэри полицием икъулыкъушIэхэм къафаIотагъэх — мы гупчэм къычIэфэнэу зэрэхъугъэхэр, а бзэджэшIагъэр зэрахьаным ушъхьагъоу фэхъугъэр.\nЗэIукIэгъум икIэухым гупчэм икIэлэпIухэми, ащ чIэс Iэтахъохэми нэфынэр къэзытырэ пкъыгъохэр ыкIи гъэзетэу «Добрая дорога детства» зыфиIорэр шIухьафтынэу аратыгъэх.